
Për projektin naftësjellës “Ambo”

Kuvendi i Republikës së Shqipërisë, duke e konsideruar projektin “Ambo” si një ndër projektet gjeostrategjike më të rëndësishme të vendit, vlerëson se mbështetja e tij nga institucionet shqiptare duhet të qëndrojë përtej dallimeve politike.
Të tre shtetet ku kalon naftësjellësi “Ambo”, Bullgaria, Maqedonia dhe Shqipëria, kanë shprehur secili veç e veç, si edhe në takime të përbashkëta, vullnetin e tyre për  ndërtimin e kësaj vepre.
Të tre qeveritë ku kalon naftësjellësi, Bullgaria, Maqedonia dhe Shqipëria, kanë nënshkruar tashmë marrëveshjet zyrtare për ndërtimin e tij.
Kuvendi i Shqipërisë vlerëson se projekti “Ambo”:
Është një investim strategjik në fushën e energjisë, rëndësia e të cilit në aspektin kombëtar, rajonal dhe global sa vjen e rritet;
Është projekt i suportuar nga Qeveria e SHBA-së, që rrit rëndësinë strategjike të tij dhe rivlerëson pozitivisht partneritetin strategjik të Shqipërisë me SHBA-në;
Vlerëson dhe prezanton potencialet në rritje që ofron pozicioni gjeografik i vendit, duke dhënë garanci për projekte të tjera, që Shqipëria të jetë porta e Ballkanit Perëndimor;
Do të ndikojë në modernizimin e Portit të Vlorës;
Gjatë periudhës së ndërtimit të tij do të hapen rreth 2000-3000 vende pune;
Pasi të fillojë funksionimi i naftësjellësit, do të krijohen vende të konsiderueshme pune të përhershme për naftësjellësin dhe terminalin e tij në Vlorë;
Do të shoqërohet me zhvillimin e sferës së shërbimeve, të cilat do të jenë të lidhura me punën në naftësjellës;
Do të sjellë të ardhura në Buxhetin e Shtetit prej rreth 30 milionë USD në vit;
Do të shoqërohet me ngritjen e një sërë veprimtarish të tjera ekonomike përgjatë trasesë së tij;
Do të ndikojë në rritjen e rolit dhe prestigjit të Shqipërisë në nivel rajonal.
Kuvendi i Shqipërisë, nisur nga rëndësia e veçantë e projektit “Ambo”, i kërkon Qeverisë:
Të vazhdojë angazhimin e saj për plotësimin e detyrimeve që rrjedhin nga marrëveshja e nënshkruar për ndërtimin e naftësjellësit;
Të përshkallëzojë hapat diplomatikë me vendet e tjera që preken nga projekti, me qëllim përshpejtimin e procedurave ndërshtetërore të projektit;
Të marrë të gjitha masat, nëpërmjet organizmave shtetërore, për përgatitjen e dokumentacionit të nevojshëm në funksion të projektit;
Të informojë dhe të sqarojë opinionin e gjerë shqiptar për rëndësinë e projektit dhe përfitimet që do të kenë komunitetet që preken drejtpërdrejt nga projekti, si dhe shoqëria shqiptare në përgjithësi;
Të investojë në Ministrinë e Mjedisit, Pyjeve dhe Administrimit të Ujërave për të përcaktuar dhe kontrolluar normativat që duhet të përmbushen për të mbajtur projektin brenda normave kombëtare dhe ndërkombëtare të mbrojtjes së mjedisit dhe të deklarohet radhë pas radhe për situatën e respektimit të tyre.








Deklaratë
Datë 20.11.2006

Komisioni i Politikës së Jashtme i Kuvendit të Shqipërisë,
- Duke ndjekur me vëmendje zhvillimet e fundit për përcaktimin e statusit final të Kosovës;
- Duke përshëndetur angazhimin konstant të SHBA-së dhe BE-së për zgjidhjen e çështjes së Kosovës dhe rezolutën e fundit të Asamblesë Parlamentare të NATO-s, e cila kërkon përcaktimin e statusit final në përputhje me vullnetin e popullit të Kosovës;
- Duke mbështetur qëndrimet e Grupit të Kontaktit dhe deklaratat, sipas të cilave referendumi kushtetues e zgjedhjet në Serbi dhe çështja e statusit të Kosovës janë të pavarura prej njëra-tjetrës;
- Duke vlerësuar dhe mbështetur fuqishëm veprimtarinë e kryenegociatorit Marti Ahtisari për përfundimin dhe paraqitjen në afatin e parashikuar dhe pa vonesa të mëtejshme të dokumentit për statusin final të Kosovës në OKB;
- Duke vlerësuar progresin në arritjen e standardeve, si rezultat i veprimeve aktive të Qeverisë së Kosovës në bashkëpunim me UNMIK-un, si dhe rolin e madh të Grupit të Kontaktit në procesin e negociatave dhe në ruajtjen e kohezionit politik-institucional dhe publik në këtë fazë shumë të rëndësishme të përcaktimit të statusit;
Rithekson vullnetin e Kuvendit të Shqipërisë për përcaktimin e statusit final, ku pasqyrohen aspiratat dhe vullneti i lirë i qytetarëve të Kosovës për një shtet të pavarur, demokratik dhe europian.
Përshëndet me simpati të veçantë qëndrimet e urta dhe sjelljen demokratike të institucioneve, partive politike dhe opinionit publik në Kosovë dhe fton qytetarët e Kosovës që, duke ruajtur frymën e bashkëpunimit me faktorin ndërkombëtar, të shmangin çdo provokim dhe akt dhune, çka do t’u interesonte vetëm atyre që nuk kanë dashur dhe nuk duan zgjidhjen e drejtë dhe përfundimtare të statusit të Kosovës.
Rikonfirmon bindjen se zgjidhja e shpejtë e statusit final dhe respektimi rigoroz i kriterit të mosndarjes së Kosovës do të ndikonte pozitivisht në një zgjidhje të qëndrueshme e afatgjatë, ndërkohë që çdo shtyrje e mëtejshme apo përpjekje për ndarjen e Kosovës do të kishin pasoja për sigurinë dhe qëndrueshmërinë e krejt rajonit dhe më gjerë.






















Dekret
Nr.5124, datë 20.11.2006

Për lejim lënie të shtetësisë shqiptare

Në mbështetje të nenit 92 pika “c” të Kushtetutës, të neneve 15,19 dhe 20 të ligjit nr.8389, datë 5.8.1998 “Për shtetësinë shqiptare”, bazuar edhe në propozimin e Ministrit të Brendshëm,

Dekretoj:

Neni 1

U lejohet lënia e shtetësisë shqiptare me kërkesë të tyre personave të mëposhtëm:

	1. Entela Hajri Benz (Hoxha)
	18. Xhemal Rustem Spahiu

	2. Dennis Dietmar Benz
	19. Rigers Agim Koçi

	3. Mirela Neim Hoxha
	20. Bujar Xhevat Kacanja

	4. Aleksandër Lluka Babali
	21. Mimoza Ramazan Schellig (Maloku)

	5. Ada Faruk Duxha
	22. Spartak Fuat Muja

	6. Florian Ahmet Kuka
	23. Vjollca Koço Nößler (Simo)

	7. Besnik Fat Broca
	24. Artur Abedin Hamiti

	8. Aurela Hysni Metaj
	25. Doloreta Vitor Festl (Marashi)

	9. Djana Shyqyri Haxhillari
	26. Piro Kici Kule

	10. Artan Besnik Nasufi
	27. Migena Famir Lika

	11. Floresha Osman Sonneborn (Dëllinja)
	28. Arif Niman Shala

	12. Pëllumb Mirash Preka
	29. Renaldo Robert Murapi

	13. Bledar Sejko Nehls (Nuredini)
	30. Suzana Petro Mahncke (Ekonomi)

	14. Gëzim Stavri Qeleshi
	31. Elisabeta Abdyl Glloga

	15. Claus Gëzim Qeleshi
	32. Emiljano Xhevahir Mehmeti

	16. Politini Aleks Qeleshi (Haxhitasi)
	33. Evelina Esat Vogli

	17. Arjol Gëzim Qeleshi
	



Neni 2

Ky dekret hyn në fuqi menjëherë.

Presidenti i Republikës së Shqipërisë
Alfred Moisiu















VENDIM
Nr.763, datë 27.11.2006

PËR KOMPENSIMIN E TË ARDHURAVE MUJORE TË PENSIONISTËVE

Në mbështetje të nenit 100 të Kushtetutës dhe të ligjit nr.7703, datë 11.5.1993 “Për sigurimet shoqërore në Republikën e Shqipërisë”, të ndryshuar, me propozimin e Ministrit të Financave, Këshilli i Ministrave

VENDOSI:

1. Kompensimin, deri në 760 (shtatëqind e gjashtëdhjetë) lekë, të të ardhurave mujore të pensionistëve, që marrin pensione pleqërie, pensione invaliditeti dhe pensione familjare, të caktuara në përputhje me dispozitat e ligjit nr.4171, datë 13.9.1966 “Për sigurimet shoqërore në Republikën Popullore të Shqipërisë” dhe të ligjit nr.7703, datë 11.5.1993 “Për sigurimet shoqërore në Republikën e Shqipërisë”, të ndryshuar, me përjashtim të pensioneve të caktuara, në përputhje me dispozitat e ligjit nr.4976, datë 29.6.1972 “Për pensionet e anëtarëve të kooperativave bujqësore në Republikën Popullore të Shqipërisë”, dhe të pensioneve të caktuara, në përputhje me paragrafin e katërt të nenit 96 të ligjit nr.7703, datë 11.5.1993 “Për sigurimet shoqërore në Republikën e Shqipërisë”, të  ndryshuar, që në datë 30.11.2006 janë deri në 10 000 (dhjetë mijë) lekë. 
2. Në kuptim të këtij vendimi, të ardhurat mujore të pensionistit, përfshijnë masën e pensionit të pleqërisë, kompensimin, që jepet sipas vendimeve nr.138, datë 31.3.1994 të Këshillit të Ministrave “Për kompensimin e shpenzimeve nga ndryshimi i çmimit të energjisë elektrike dhe lëndëve djegëse”, nr.471, datë 15.7.1996 të Këshillit të Ministrave “Për kompensimin nga  ndryshimi i çmimit të bukës, vajgurit dhe gazit të lëngshëm” dhe nr.401, datë 21.6.2006 të Këshillit të Ministrave “Për kompensimin e të ardhurave mujore të pensionistëve”.
3. Kompensimi i të ardhurave mujore të pensionistit, deri në kufirin e pikës 1 të këtij vendimi, të bëhet,  si më poshtë vijon:
a) Pensionistëve, që marrin pensione të plota pleqërie, të cilët para datës 1.12.2006 kanë të ardhura mujore nga 9 240 (nëntë mijë e dyqind e dyzet) lekë deri në 10 000 (dhjetë mijë) lekë, t’u shtohet shuma deri në 760 (shtatëqind e gjashtëdhjetë) lekë në muaj dhe, pas kësaj, shuma e të ardhurave mujore arrin 10 000 (dhjetë mijë) lekë.
b) Pensionistëve, që marrin pensione të pjesshme pleqërie, të cilët para datës 1.12.2006 kanë të ardhura mujore nën  9 240  (nëntë mijë e dyqind e dyzet) lekë, t’u shtohet shuma deri në 760 (shtatëqind e gjashtëdhjetë) lekë në muaj.
Masa individuale e kompensimit llogaritet, duke shumëzuar masën e plotë të kompensimit me masën e pensionit mujor, pjesëtuar me masën e pensionit minimal.
c) Pensionistëve, që marrin pensione të plota invaliditeti dhe pensione të plota familjare, të cilët para datës 1.12.2006 kanë të ardhura mujore nga 8 740 (tetë mijë e shtatëqind e dyzet) lekë deri në 9 500 (nëntë mijë e pesëqind) lekë, t’u shtohet shuma deri në 760 (shtatëqind e gjashtëdhjetë) lekë në muaj.
ç) Pensionistëve, që marrin pensione të pjesshme invaliditeti dhe pensione të pjesshme familjare, të cilët para datës 1.12.2006 kanë të ardhura mujore nën 8 740 (tetë mijë e shtatëqind e dyzet) lekë, t’u shtohet shuma deri në 760 (shtatëqind e gjashtëdhjetë) lekë në muaj.
Masa individuale e kompensimit llogaritet, duke shumëzuar masën e plotë të kompensimit me masën e pensionit mujor, pjesëtuar me masën e pensionit minimal.
4. Kompensimin shtesë për të ardhurat mujore, të përcaktuar në shkronjat “a”, “b”, “c” e “ç” të pikës 3 të këtij vendimi, e marrin edhe pensionistët, që datën e fillimit të pensionit e kanë nga data 1.12.2006 e në vazhdim, përfshirë dhe këtë datë.
5. Efektet financiare, që  rrjedhin nga zbatimi i këtij vendimi, për vitin 2006, në shumën 154 766 000 (njëqind e pesëdhjetë e katër milionë e shtatëqind e gjashtëdhjetë e gjashtë mijë) lekë, të përballohen nga buxheti i sigurimeve shoqërore për vitin 2006.


6. Ngarkohen Instituti i Sigurimeve Shoqërore dhe Posta Shqiptare sh.a. për zbatimin e këtij vendimi.
Ky vendim hyn në fuqi pas botimit në Fletoren Zyrtare dhe i shtrin  efektet financiare nga data 1.12.2006.


KRYEMINISTRI
Sali Berisha

